Rozhodnutie Komisie
z 20. decembra 2000
o nezaradení účinnej látky lindan do prílohy I k smernici Rady 91/414/EHS a o zrušení registrácií prípravkov na ochranu rastlín s obsahom tejto účinnej látky
(oznámené v dokumente číslo C(2000) 4014)
(Text s platnosťou pre EHP)
(2000/801/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o umiestňovaní prípravkov na ochranu rastlín na trh [1], naposledy zmenenú a doplnenú smernicou Rady 2000/80/ES [2], najmä na štvrtý pododsek článku 8 ods. 2,
so zreteľom na nariadenie Komisie (EHS) č. 3600/92 z 11. decembra 1992 ustanovujúce podrobné pravidlá vykonávania prvej fázy pracovného programu uvedeného v článku 8 ods. 2 smernice Komisie 91/414/EHS týkajúcej sa umiestňovania prípravkov na ochranu rastlín na trh [3], naposledy zmenenej a doplnenej nariadením Komisie (ES) č. 2266/2000 [4], najmä na článok 7 ods. 3a písm. b),
keďže:
(1) Článok 8 ods. 2 smernice 91/414/EHS stanovuje, že Komisia má uskutočňovať pracovný program na skúmanie účinných látok používaných v prípravkoch na ochranu rastlín, ktoré sú už na trhu k 15. júlu 1993. Podrobné pravidlá uskutočňovania tohto programu boli ustanovené v nariadení (EHS) č. 3600/92.
(2) Nariadenie Komisie (ES) č. 933/94 z 27. apríla 1994 stanovujúce účinné látky prípravkov na ochranu rastlín a určujúce spravodajský členský štát na vykonávanie nariadenia (EHS) č. 3600/92 [5], naposledy zmenené a doplnené nariadením (ES) č. 2230/95 [6], určilo účinné látky, ktoré by mali byť prehodnotené v rámci nariadenia (EHS) č. 3600/92, určilo členský štát, ktorý koná ako spravodajca s ohľadom na prehodnotenie každej látky, a identifikovalo výrobcov každej účinnej látky, ktorí predložili oznámenie v predpísanej lehote v súlade s článkom 4 ods. 2 nariadenia (EHS) č. 3600/92.
(3) Lindan je jednou z 90 účinných látok určených nariadením (ES) č. 933/94.
(4) V súlade s článkom 7 ods. 1 písm. c) nariadenia (EHS) č. 3600/92 Rakúsko, určené za spravodajský členský štát, predložilo 17. decembra 1998 Komisii správu svojho hodnotenia informácií predložených oznamovateľmi v súlade s ustanoveniami článku 6 ods. 1 tohto nariadenia.
(5) Po prijatí správy spravodajského členského štátu Komisia podnikla konzultácie s expertmi členských štátov, ako aj s hlavným oznamovateľom (CIEL), ako je ustanovené v článku 7 ods. 3 nariadenia (EHS) č. 3600/92.
(6) Hodnotiaca správa pripravená Rakúskom bola prehodnotená členskými štátmi a Komisiou v rámci Stáleho výboru pre zdravie rastlín. Toto prehodnotenie bolo ukončené 13. júla 2000 v podobe prehodnocujúcej správy Komisie o účinnej látke lindan v súlade s článkom 7 ods. 6 nariadenia (EHS) č. 3600/92.
(7) Hodnotenia vypracované na základe predložených informácií nepreukázali, že sa dá očakávať, že podľa navrhovaných podmienok použitia prípravky na ochranu rastlín s obsahom účinnej látky lindan vo všeobecnosti spĺňajú požiadavky ustanovené v článku 5 ods. 1 písm. a) a b) smernice 91/414/EHS, najmä s ohľadom na bezpečnosť operátorov potenciálne vystavených styku s účinnou látkou lindan a vzhľadom na určenie a správanie látky v životnom prostredí a jej možných vplyvov na necielené organizmy.
(8) Preto nie je možné zaradiť túto účinnú látku do prílohy I k smernici 91/414/EHS.
(9) Akýkoľvek odklad na likvidáciu, skladovanie, umiestnenie na trh a využitie existujúcich zásob prípravkov na ochranu rastlín s obsahom účinnej látky lindan, povolený členskými štátmi v súlade s ustanoveniami článku 4 ods. 6 smernice 91/414/EHS, by mal byť obmedzený na obdobie najviac 18 mesiacov s cieľom umožniť využitie existujúcich zásob najviac v jednej ďalšej vegetačnej sezóne.
(10) Toto rozhodnutie nemá dosah na akýkoľvek postup, ktorý môže podniknúť Komisia v neskoršej etape vo vzťahu k tejto účinnej látke v rámci smernice Rady 79/117/EHS [7].
(11) Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Lindan sa nezaraďuje medzi účinné látky do prílohy I k smernici 91/414/EHS.
Článok 2
Členské štáty zabezpečia, aby:
1. registrácie prípravkov na ochranu rastlín s obsahom účinnej látky lindan sa zrušili v lehote šiestich mesiacov od dátumu prijatia tohto rozhodnutia;
2. od dátumu prijatia tohto rozhodnutia sa neudelia ani neobnovia žiadne registrácie prípravkov na ochranu rastlín s obsahom účinnej látky lindan na základe výnimky ustanovenej v článku 8 ods. 2 smernice 91/414/EHS.
Článok 3
Akýkoľvek odklad udelený členskými štátmi v súlade s ustanoveniami článku 4 ods. 6 smernice 91/414/EHS sa udelí na čo možno najkratší čas a najdlhšie na 18 mesiacov od dátumu prijatia tohto rozhodnutia.
Článok 4
Toto rozhodnutie je adresované členským štátom.
V Bruseli 20. decembra 2000